
Ministru kabineta sēdes protokollēmums

Informatīvais ziņojums "Par uzticamības un elektroniskās identifikācijas pakalpojumu finansēšanas modeļa noteikšanu un kvalificētas paaugstinātas drošības elektroniskās identifikācijas, kā arī droša elektroniskā paraksta radīšanai nepieciešamās funkcionalitātes nepārtrauktības nodrošināšanu"

· 1. Ievērojot informatīvajā ziņojumā sniegto informāciju, pieņemt zināšanai, ka personas apliecību (eID karšu) sertifikātu infrastruktūrai un e-Paraksts mobile infrastruktūrai, gala risinājumiem un Eiropas digitālās identitātes maka lomas izpildei nepieciešams valsts budžeta finansējums 2027.gadā 6 011 600 euro apmērā, 2028.gadā 6 011 600 euro apmērā, 2029.gadā 6 011 600 euro apmērā, 2030.gadā 6 989 576 euro apmērā un  2031.gadā 6 989 576 euro apmērā. Lai nodrošinātu finansējumu minētajā apmērā: 
· 1.1. finansējumu 2027.gadam paredzēt Iekšlietu ministrijas pamatbudžeta bāzes izdevumos 2027.gadam, Iekšlietu ministrijai iesniedzot attiecīgu priekšlikumu valsts pamatbudžeta bāzes izdevumu sagatavošanai likumprojekta “Par valsts budžetu 2027. gadam un budžeta ietvaru 2027., 2028., 2029. un 2030. gadam” sagatavošanas grafikā noteiktajā termiņā;
· 1.2. jautājumu par finansējumu 2028. gadam un turpmākajiem gadiem risināt likumprojekta “Par valsts budžetu 2027. gadam un budžeta ietvaru 2027., 2028., 2029. un 2030. gadam” sagatavošanas procesā, iekšlietu ministram un viedās administrācijas un reģionālās attīstības ministram jautājumu piesakot diskusijās par valsts budžeta likumprojektā iekļaujamiem izdevumiem, vienlaikus nosakot, ka, lai nodrošinātu fiskālo nosacījumu ievērošanu, finansējuma nodrošināšanai ir nepieciešams piedāvāt izdevumu pieaugumu kompensējošus (izdevumus samazinošus vai ieņēmumus palielinošus) pasākumus.
· 2. Atbalstīt Pilsonības un migrācijas lietu pārvaldes un valsts akciju sabiedrības “Latvijas Valsts radio un televīzijas centrs” 2016. gada 29. decembrī noslēgtā deleģēšanas līguma “Par uzticamības un elektroniskās identifikācijas pakalpojumu sniegšanu”, kas noslēgts saskaņā ar Ministru kabineta 2016. gada 1. septembra rīkojumu Nr. 497 “Grozījums Elektronisko identifikācijas karšu koncepcijā”, pagarināšanu uz vienu gadu uz laiku līdz 2027. gada 31. decembrim, minēto deleģēšanas līgumu pagarinot tikai tad, kad izpildīts šī protokollēmuma 1.1. apakšpunktā minētais.
· 3. Uzdot Viedās administrācijas un reģionālās attīstības ministrijai normatīvajos aktos noteiktā kārtībā nepieciešamības gadījumā aktualizēt informatīvajā ziņojumā iekļauto modeli, paredzot noteiktā kārtībā to iesniegt izskatīšanai Ministru kabinetā tikai pēc tam, kad izpildīts šī protokollēmuma 1.2. apakšpunktā minētais.
· 4. Pieņemt zināšanai, ka ar šo informatīvo ziņojumu tiek izpildīts Ministru kabineta 2023. gada 7. marta sēdes protokollēmuma (prot. Nr.13 31.§)  “Informatīvais ziņojums “Par Eiropas Reģionālās attīstības fonda projekta “E-identitātes un e-paraksta risinājumu attīstība” ietvaros izveidotās infrastruktūras tālākas izmantošanas iespējām” 8. punkts daļā par uzticamības un elektroniskās identifikācijas pakalpojumu finansēšanas modeļa noteikšanu, kā arī 9.punkts.

